b'\n_START_ARTICLE_\nTeisingumas\n_START_SECTION_\nFilosofija\n_START_PARAGRAPH_\nPlatonas teis\xc4\x99 laik\xc4\x97 did\xc5\xbeiausia dorybe \xc5\xbemoni\xc5\xb3 gyvenime, teisingumo kriterijumi, j\xc4\xaf apibr\xc4\x97\xc5\xbe\xc4\x97 kaip (valstyb\xc4\x97s) \xc4\xafstatym\xc5\xb3 saugojim\xc4\x85, dorybi\xc5\xb3 vykdym\xc4\x85 ir gero darym\xc4\x85 kitiems. Platonas teisingumo s\xc4\x85vok\xc4\x85 i\xc5\xa1ved\xc4\x97 ai\xc5\xa1kindamas \xc5\xbemogaus sielos j\xc4\x97g\xc5\xb3 esm\xc4\x99._NEWLINE_Tomas Akvinietis teisingum\xc4\x85 laik\xc4\x97 pamatine vadovaujan\xc4\x8dia dorybe, vedan\xc4\x8dia \xc4\xaf gera\xc5\xa1irdi\xc5\xa1kum\xc4\x85, Dievo ir artimo meil\xc4\x99. Nesant teisingumo, nebelieka veiksni\xc5\xb3, suteikian\xc4\x8di\xc5\xb3 \xc5\xbemoni\xc5\xb3 gyvenimui vert\xc4\x99.\n_START_SECTION_\nVie\xc5\xa1ajame gyvenime\n_START_PARAGRAPH_\nTeisingumas\xc2\xa0\xe2\x80\x93 vertybin\xc4\x97 kategorija, naudojama \xc4\xafvairiose srityse. Politiniame gyvenime da\xc5\xbenai deklaruojamas teisingumo siekis. Jis da\xc5\xbenai \xc4\xaftvirtinimas politini\xc5\xb3 organizacij\xc5\xb3 programose, kitokiuose dokumentuose. S\xc4\x85vok\xc4\x85 savo pavadinimuose naudoja \xc4\xafvairios politin\xc4\x97s partijos: pvz., Lietuvoje\xc2\xa0\xe2\x80\x93 Tvarka ir teisingumas, Lenkijoje\xc2\xa0\xe2\x80\x93 Teis\xc4\x97 ir Teisingumas, Turkijoje\xc2\xa0\xe2\x80\x93 Recep Tayyip Erdo\xc4\x9fan vadovaujama Teisingumo ir pl\xc4\x97tros partija (turinti 352 i\xc5\xa1 550 parlamento mandat\xc5\xb3; 2007\xc2\xa0m. parlamento rinkimuose laim\xc4\x97jusi 46,7\xc2\xa0% bals\xc5\xb3). N\xc4\x97ra vieningos sociologin\xc4\x97s teisingumo sampratos; \xc4\xafvairiose visuomen\xc4\x97s ir mokslo srityse egzistuoja skirtingas ai\xc5\xa1kinimas bei atskiros teisingumo teorijos._NEWLINE_Pagal r\xc5\xab\xc5\xa1is gali b\xc5\xabti atkuriamasis teisingumas (vykdomas teis\xc4\x97s pa\xc5\xbeeidimus), konstitucinis teisingumas (\xc4\xaftvirtinant tam tikr\xc4\x85 \xe2\x80\x9eteising\xc4\x85\xe2\x80\x9c tvark\xc4\x85) ir pan.\n_START_SECTION_\nTeis\xc4\x97s filosofija\n_START_PARAGRAPH_\nBendrojoje teis\xc4\x97s filosofijoje teisingumas suvokiamas kaip aksiologin\xc4\x97 s\xc4\x85voka bei tiriamas \xc4\xafvairiais po\xc5\xbei\xc5\xabriais; yra i\xc5\xa1skiriamos skirtingos sampratos teorijos._NEWLINE_Teisingumas\xc2\xa0\xe2\x80\x93 pamatin\xc4\x97 visuomen\xc4\x97s vertyb\xc4\x97, kurios \xc4\xafsivie\xc5\xa1patavimo teisin\xc4\x97je sistemoje siekiama specialiomis\xc2\xa0\xe2\x80\x93 teisin\xc4\x97mis\xc2\xa0\xe2\x80\x93 priemon\xc4\x97mis: teis\xc4\x97sauga, specialiai sukurt\xc5\xb3 institucij\xc5\xb3, \xc4\xafstaig\xc5\xb3 bei organizacij\xc5\xb3 veikla._NEWLINE_Proceso teis\xc4\x97s teorijoje bei proceso teis\xc4\x97s filosofijoje teisingumas yra jurisdikcinei institucijai (pvz., teismui) priskirt\xc5\xb3 (teisini\xc5\xb3) konflikt\xc5\xb3 sprendimas, remiantis teise bei (su)reguliuojant konkre\xc4\x8dius tam tikroje situacijoje susiklostan\xc4\x8dius visuomeninius santykius. Tokia veikla\xc2\xa0\xe2\x80\x93 gin\xc4\x8d\xc5\xb3 nagrin\xc4\x97jimas (ikiteismin\xc4\x97se ir tolesn\xc4\x97se instancijose), byl\xc5\xb3 sprendimas (teismuose), kita teisminio pob\xc5\xabd\xc5\xbeio veikla. \xc5\xa0iuolaikin\xc4\x97je valstyb\xc4\x97je egzistuoja prievartos taikymo monopolis, jis priklauso valstybei, kuri juo naudojasi per savo institucijas bei pavald\xc5\xbeias organizacijas, specialiai tam sukurtas \xc4\xafstaigas, pvz., teismus, prokurat\xc5\xabr\xc4\x85. Teisingum\xc4\x85 vykdo tik teismai (LR Konstitucijos 109 str. 1 d).\n_START_SECTION_\nMitologija\n_START_PARAGRAPH_\nTeisingum\xc4\x85 simbolizuojanti graik\xc5\xb3 deiv\xc4\x97 Temid\xc4\x97 (arba rom\xc4\x97n\xc5\xb3 Justicija) vaizduojama su rai\xc5\xa1\xc4\x8diu ant aki\xc5\xb3\xc2\xa0\xe2\x80\x93 be\xc5\xa1ali\xc5\xa1kumo simboliu, vienoje rankoje laikanti kalavij\xc4\x85, o kitoje\xc2\xa0\xe2\x80\x93 svarstykles (kartais ir su gausyb\xc4\x97s ragu)._NEWLINE_Lietuvi\xc5\xa1koje mitologijoje teisingum\xc4\x85 globoja dievaitis Perk\xc5\xabnas.'